Nõukogu otsus,

24. jaanuar 2000,

millega asutatakse tööhõivekomitee

(2000/98/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 130,

võttes arvesse Euroopa Parlamendi arvamust [1]

ning arvestades, et:

(1) asutamislepingu artiklis 3 on sätestatud, et ühenduse tegevuse hulka kuulub liikmesriikide tööhõivepoliitika koordineerimise edendamine, et koordineeritud tööhõivestrateegia väljatöötamise abil seda tõhustada;

(2) asutamislepingu kolmanda osa VIII jaotises kehtestatakse kord, mille kohaselt liikmesriigid ja ühendus püüavad välja arendada kooskõlastatud tööhõivestrateegiat, eelkõige edendada kvalifitseeritud, koolitatud ja kohanemisvõimelist tööjõudu ning majanduslikele muudatustele reageerivaid tööturge; selles jaotises nähakse ette nõuandva tööhõivekomitee ("komitee") asutamine;

(3) täites oma ülesandeid, mis hõlmavad nõukogu ja komisjoni töö nõustamist ja toetamist, peaks komitee aitama tagada Euroopa tööhõivestrateegia, kooskõlastatud makromajanduspoliitika ja majandusreformide ühtset ja vastastikku toetavat väljatöötamist ja rakendamist;

(4) on soovitav, et komitee ja majanduspoliitika kooskõlastamisega seotud ühenduse organid, eelkõige majandus- ja rahanduskomitee ning majanduspoliitika komitee, teeksid omavahel tihedat koostööd;

(5) komitee peaks tegema tihedat koostööd tööturu osapooltega, eelkõige nendega, kes on esindatud nõukogu 9. märtsi 1999. aasta otsusega 1999/207/EÜ (alalise tööhõivekomitee ümberkorraldamise ja otsuse 70/532/EMÜ kehtetuks tunnistamise kohta) [2] ettenähtud alalises tööhõivekomitees;

(6) tööhõivekomitee asendab nõukogu otsusega 97/16/EÜ [3] asutatud tööhõive- ja tööturukomiteed; otsus 97/16/EÜ tuleks seetõttu kehtetuks tunnistada,

ON VASTU VÕTNUD JÄRGMISE OTSUSE:

Artikkel 1

Asutused ja ülesanded

1. Käesolevaga asutab nõukogu nõuandva tööhõivekomitee (edaspidi "komitee"), et edendada liikmesriikide tööhõive- ja tööturupoliitika kooskõlastamist kooskõlas asutamislepinguga ja võttes arvesse ühenduse asutuste ja organite volitusi.

2. Komitee ülesanded on:

- jälgida tööhõive olukorda ja tööhõivepoliitikat liikmesriikides ja ühenduses,

- sõnastada arvamusi nõukogu või komisjoni palvel või omal algatusel, ilma et see piiraks asutamislepingu artikli 207 kohaldamist, ja aidata kaasa asutamislepingu artiklis 128 osutatud nõukogu menetluste ettevalmistamisele.

Sel eesmärgil peaks komitee tegema eelkõige järgmist:

- edendama eesmärgiks oleva kõrge tööhõivetaseme arvesse võtmist ühenduse poliitika ja tegevuse kavandamisel ja rakendamisel,

- aitama kaasa menetlusele, mis viib majandusalaste üldsuuniste vastuvõtmiseni, et tagada nimetatud suuniste ja tööhõivesuuniste vastavus ning aidata vastastikku toetaval viisil kaasa Euroopa tööhõivestrateegia, makromajanduspoliitika kooskõlastamise ja majandusreformi vahelisele koostoimele,

- osalema ühenduse tasandil makromajanduslikus dialoogis,

- edendada liikmesriikide omavahelist ning liikmesriikide ja komisjoni vahelist teabe- ja kogemustevahetust.

Artikkel 2

Koosseis

1. Iga liikmesriik ja komisjon määrab komiteesse kaks liiget. Nad võivad määrata ka kaks asendusliiget.

2. Komitee liikmed ja asendusliikmed valitakse selliste kõrgemate ametnike või ekspertide seast, kes on eriti pädevad liikmesriikide tööhõive- ja tööturupoliitika valdkonnas.

3. Komitee võib kasutada väliseksperte, kui see on päevakorras olevate küsimuste lahendamiseks vajalik.

Artikkel 3

Toimimine

1. Komitee valib oma esimehe liikmesriikide määratud liikmete hulgast kaheaastaseks ametiajaks, mida ei saa pikendada.

2. Esimeest abistavad neli aseesimeest, kellest kaks valib komitee oma liikmete hulgast kaheaastaseks ametiajaks. Kolmas aseesimees on nõukogus eesistujaks oleva liikmesriigi esindaja ja neljas järgmise eesistujariigi esindaja.

3. Komisjon pakub komiteele analüütilist ja organisatsioonilist tuge. Ta määrab oma töötajate hulgast sekretäri, kes lähtub komiteed tema ülesannete täitmisel abistades komitee juhistest. Koosolekute korraldamisel teeb komisjon koostööd nõukogu peasekretariaadiga.

4. Komitee kehtestab ise oma töökorra.

5. Komitee koosolekud kutsub kokku komitee esimees kas omal algatusel või enamiku komiteeliikmete taotlusel.

Artikkel 4

Töörühmad

Komitee võib konkreetsete küsimuste käsitlemise usaldada asendusliikmetele või moodustada selleks töörühmi. Sellistel juhtudel juhib tööd komitee määratud komitee liige, asendusliige või komisjoni ametnik. Töörühmad võivad kasutada ekspertide abi.

Artikkel 5

Koostöö muude organitega

1. Oma ülesannet täites konsulteerib komitee tööturu osapooltega. Sellega seoses loob ta kontaktid alalises tööhõivekomitees esindatud tööturu osapooltega.

2. Komitee teeb vajaduse korral koostööd muude asjaomaste organite ja komiteedega, kes tegelevad majanduspoliitika küsimustega.

Artikkel 6

Kehtetuks tunnistamine

Otsusega 97/16/EÜ asutatud tööhõive- ja tööturukomitee lõpetab tegevuse sel kuupäeval, mil toimub käesoleva otsusega asutatud komitee esimene koosolek. Komitee esimene koosolek toimub hiljemalt neli kuud pärast käesoleva otsuse vastuvõtmist.

Otsus 97/16/EÜ tunnistatakse kehtetuks alates päevast, mil tööhõive- ja tööturukomitee lõpetab oma tegevuse.

Artikkel 7

Avaldamine

Käesolev otsus avaldatakse Euroopa Ühenduste Teatajas.

Brüssel, 24. jaanuar 2000

Nõukogu nimel

eesistuja

L. Capoulas Santos

[1] Arvamus on esitatud 4. novembril 1999 (Euroopa Ühenduste Teatajas seni avaldamata).

[2] EÜT L 72, 18.3.1999, lk 33.

[3] EÜT L 6, 10.1.1997, lk 32.

--------------------------------------------------